Anno Domini millesimo ducentesimo octogesimo sexto statuta sunt haec apud Cistercium in Capitulo generali. 1.  In primis, quoniam gloriosae Virginis Mariae inatingibilis celsitudo et excellentia singularis ab Ordine nostro, qui prae ceteris eius patrocinio gloriatur, dignis est laudibus efferandae ac devotis exequiis per amplius et perfectius prosequenda, generale Capitulum ordinat et diffinit quod festum ipsius Nativitatis Beatae Virginis, sicut festum Assumptionis regulari ieiunio in eius vigilia cum lacticiniis ab universis personis Ordinis observetur. 2.  Cum supernae benedictionis largitas superveniat diligentibus et devotis, et a contemptoribus et a negligentibus elongetur, inhibet districtius Capitulum generale ne quisquam abbas Ordinis aut monachus ex infirmitorio extra monasterium dirigat gressus suos benedictione quae solet dari in ecclesia non suscepta, alioquin poenitentiam panis et aquae ipso die sustineat, nisi evidenti necessitate aut utilitate Ordinis excusetur. 3.  Quoniam sicut humeris virilibus et robustis est onus arduum imponendum, sic a debilibus et infirmis est misericorditer reiiciendum rigorem ; rigorem diffinitionis anno praeterito editae de Ordinibus Mendicantibus in monasteriis monialium non suscipiendis, duxit generalis Capituli gratia taliter mitigandum quod illa diffinitio in suo robore perseveret, poena tamen interdicti ibi apposita revocata. 4.  Cum bonum impretiabile sit libertas, et Ordo noster his temporibus importunis exactionibus sit gravatus, quanta potest auctoritate, generale Capitulum interdicit personis Ordinis universi ne personis alterius religionis certa praebenda aliqua vel pensio concedatur, et si aliqua fuerit alicui concessa, totaliter revocetur. 5.  Cum censura iustitiae expostulet ut regula caritatis quod sic iuvetur amicus ut tamen proximus non laedatur, statuit et ordinat Capitulum generale quod quamdiu aliqua domus a susceptione hospitum absolvetur, nullus interim quacumque de causa de illa domo ad aliam emittatur gratia commorandi. 6.  Cum non liceat nec deceat rectores et custodes candidi Ordinis cuiquam nota maculae denigrari, generale Capitulum inhibet quantum potest ne in Ordine nostro aliquis qui defectum patiatur in natalibus promoveatur de cetero in priorem, suppriorem, seu etiam confessorem, sed illi qui iam promoti sunt amoveantur, nisi cum eis fuerit dispensatum. 7.  Ut periculosum scandalum cautius evitetur et odor honestatis odorifere nostri Ordinis conservetur, quanta potest auctoritate generale Capitulum interdicit ne aliquis monachus a quatuor leugis prope Cistercium remanere praesumat tempore Capituli generalis. Quod si inventi fuerint, pro fugitivis habeantur. 8.  Universis abbatibus prohibet Capitulum generale ut ad domos Claraevallis quae sunt apud Divionem, tempore Capituli generalis nullus veniat ante sextam. 9.  Quaestionem propositam generali Capitulo quam poenam intendit infligere generale Capitulum quando interdicit ascensum gradus altaris ; dictum Capitulum duxit taliter declarandum quod abbates transgressores per quatuor dies continuos poenitentiam sustineant levis culpae, et nihilominus patres abbates in visitationibus suis suos filios citent quos culpabiles invenerint ex parte Capituli generalis ad ipsius Capituli arbitrium amplius puniendos ; priores vero, suppriores, cellerarii et maiores alii per dictum visitatorem ultra illam poenam praedictam gravissime puniantur. 10.  Cum cultum divinum teneamur totis viribus ampliare, auctoritate Capituli generalis universis personis Ordinis praecipitur quod omnes denarios Dei quos de quolibet mercatore receperint mittant ad generale Capitulum ad ecclesiam beati Bernardi parisiensis, in honore beatae Mariae construendam, et hoc omnes super suis conscientiis facere teneantur. 11.  Abbates qui hospites suos, id est ad se missos ordinate retinere noluerint vel remiserint ante tempus in diffinitionibus constitutum, poenam sustineant levis culpae. Intelligitur quod remittatur cum pecunia quam eo tempore expenderet, et exceptis casibus, quibus proprii filii essent emittendi. 12.  Item, cum ingratitudo sit ventus urens, fontem dissipans pietatis, statuit et ordinat Capitulum generale quod omnes illi, qui ad solvendum a quacumque persona Ordinis praefixo termino non solverint, et velut ingrati inducias non petierint, infra instans Natale solvere teneantur. 13.  Item, quoniam ordo iuris est, parium dispariumque rerum dispositione sua cuique tribuens, generale Capitulum duxit provide statuendum quod ad abbatiam aliquam de quatuor primis, quae prae ceteris domibus Ordinis sunt amplius honorandae, cum ab ipsis, post matrem nostram domum Cistercii potissimum pendeat regimen et cura Ordinis universi, nullus monachus vel conversus commorandi gratia emittatur. 14.  Item, abbatissae nolentes fugitivas moniales resumere deponantur, aut graviter ad hoc co(h)erceantur. * * * Litterae Philippi, Francorum regis (oct. 1285-1314) ad Capitulum cisterciense directae. Philippus, Dei gratia Francorum rex, religiosis viris dilectis nostris abbatibus et toti Capitulo generali Cisterciensi congregato, salutem et sincerae dilectionis affectum. Attendentes quod ad populorum nobis subditorum regimen oportunum nostra sufficere non potest fragilitas, nisi nobis a summo datore sapientiae, qui dat salutem regibus et universorum facta considerans attingit a fine usque ad finem fortiter et suaviter universa disponit, nobis in hac parte gratia concordatur, ad quod devotorum Christi fidelium et praecipue religiosorum piis orationibus ipsum speramus dulcius inclinari, venerabilem coetum vestrum requirimus et affectuose rogamus vestra subditorum fratrum devota suffragia apud summum patrem luminum nobis benigniter concedatis, ut nobis sic subditos gubernare concedat quod post temporale regimen ad regnum nos transferat sempiternum, regnumque nostrum stabiliat et in iucunda tranquillitate conservet. 